section_heading: Projekt i namjena
paragraph_text: Konačni projekt klase Endurance je uravnotežio brojne zahtjeve koje je postavila singapurska ratna mornarica poput brzine, pomorstvenosti, stabiliteta, daljine plovidbe, helikopterskih operacija i plovidbe u plitkim vodama. Forma brodskog trupa je razvijena kroz opsežne programe ispitivanja koji su uključivali modelska ispitivanja i primjenu metoda numeričke hidrodinamike. Pomorstvenost broda je poboljšana ugradnjom velikih ljuljnih kobilica koje osiguravaju pasivno prigušenje valjanja broda. Neka vojna vježbališta nemaju prikladno izgrađena pristajališta te je ondje bila nužna uporaba desantnih plovila za prijevoz osoblja i opreme s desantnih brodova na obalu. Kako bi se desantnim plovilima omogućilo iskrcavanje i ukrcavanje opreme i osoblja uz veću učinkovitost i sigurnost, novi desantni brodovi klase Endurance projektirani su s dokom u krmenom dijelu tako da se cijela operacija ukrcavanja ili iskrcavanja može obaviti bez obzira na vremenske prilike. Zbog tog doka, brodovi klase Endurance više podsjećaju na desantno-transportne brodove dokove (eng. Landing Platform Dock, LPD), no na desantne tenkonosce (LST), no u singapurskoj mornarici prevladalo je mišljenje kako bi brodove ipak trebalo klasificirati kao desantne tenkonosce. Projekt brodova klase Endurance napravljen je u skladu sa standardima za stabilitet njemačke ratne mornarice kao i prema najnovijim propisima Međunarodne pomorske organizacije (eng. International Maritime Organization, IMO) za proračun stabiliteta oštećenog broda koji se primjenjuju za brodove za vodoravni pretovar na kotačima (Ro-Ro brodovi) na temelju kojih su projektirane pramčana i krmena rampa.